## Pravilnik o načinu i postupku kontrole obavljanja platnog prometa kod ovlaštenih organizacija za obavljanje platnog prometa

### NN 92/1996 (30.10.1996.), Pravilnik o načinu i postupku kontrole obavljanja platnog prometa kod ovlaštenih organizacija za obavljanje platnog prometa

# NARODNA BANKA HRVATSKE

Na temelju članka 36. točka 4. Zakona o platnom prometu u zemlji ("Narodne
novine", broj 27/93, 24/96 i 50/96), Savjet Narodne banke Hrvatske, na
sjednici održanoj 23. listopada 1996. godine, donio je

## **PRAVILNIK**

### **O NAČINU I POSTUPKU KONTROLE OBAVLJANJA PLATNOG PROMETA KOD OVLAŠTENIH ORGANIZACIJA ZA OBAVLJANJE PLATNOG PROMETA**

Članak 1.

Ovim Pravilnikom propisuje se način i postupak obavljanja kontrole poslova
platnog prometa kod ovlaštenih orgnanizacija za obavljanje platnog prometa
(u daljnjem tekstu: ovlaštene organizacije).

Članak 2.

Predmet kontrole su svi ili samo pojedini poslovi platnog prometa koje
ovlaštena organizacija obavlja.

Članak 3.

Kontrola se obavlja u Narodnoj banci Hrvatske, na temelju izvješća i
podataka koje ovlaštena organizacija dostavlja, i neposrednim uvidom u
obavljanje poslova platnog prometa u ovlaštenoj organizaciji.

Članak 4.

Neposrednu kontrolu u ovlaštenoj organizaciji obavlja djelatnik Narodne
banke Hrvatske na temelju posebnog ovlaštenja koje sadrži:

- osnovu za davanje ovlaštenja;

- naziv i mjesto ovlaštene organizacije kod koje će se obavljati kontrola:

- ime i prezime i funkcija djelatnika Narodne banke Hrvatske koji će
obavljati kontrolu;

- poslove platnog prometa koji su predmet kontrole;

- vrijeme početka i završetka kontrole.

Članak 5.

Po dolasku u ovlaštenu organizaciju djelatnik Narodne banke Hrvatske
predočava nadležnim osobama u toj organizaciji ovlaštenje te ih upoznaje
s predmetom kontrole i potrebnim uvjetima za rad.

Članak 6.

Ovlaštena organizacija dužna je djelatnicima Narodne banke Hrvatske
omogućiti uvid u dokumentaciju i podatke koji su predmet kontrole i osigurati
potrebne uvjete za rad.

Članak 7.

Djelatnik Narodne banke Hrvatske sastavlja zapisnik o obavljenoj kontroli
i utvrđenom činjeničnom stanju i dostavlja ga ovlaštenoj organizaciji.

Na konstataciju u zapisniku, ovlaštena organizacija može dati prigovor
u roku 15 dana od dana primitka zapisnika.

Članak 8.

U postupku kontrole u Narodnoj banci Hrvatske zapisnik se sastavlja
kada se utvrde nezakonitosti i nepravilnosti.

U postupku kontrole u ovlaštenoj organizaciji obvezno se sastavlja zapisnik,
bez obzira da li su utvrđene nezakonitosti i nepravilnosti.

Članak 9.

Za otklanjanje utvrđenih nezakonitosti i nepravilnosti Narodna banka
Hrvatske izdaje rješenje nakon primitka primjedbi na zapisnik, odnosno
nakon isteka roka za dostavljanje primjedbi na zapisnik.

Članak 10.

Za utvrđene nezakonitosti i nepravilnosti sukladno propisima, Narodna
banka Hrvatske podnosi zahtjev za pokretanje prekršajnog ili krivičnog
postupka protiv ovlaštene organizacije i odgovornih osoba u ovlaštenoj
organizaciji.

Članak 11.

Ovaj Pravilnik stupa na snagu osmoga dana od dana objave u "Narodnim
novinama".

O.br. 372/96
Zagreb, 23. listopada 1996.

Predsjednik Savjeta
Narodne banke Hrvatske
guverner
Narodne banke Hrvatske
**dr. Marko Škreb,** v. r.

Pravilnik, NN 92/1996-1612